Van der Westhuizen (ook geskryf as van der Westhuisen, van der Westhuysen) is ‘n algemene Wes-Germaanse Afrikaner familienaam in Suid-Afrika en Namibië. Die grootste groepering Van der Westhuizens is in Afrika, maar weens emigrasie is van der Westhuizens te vinde in Argentinië, Australië, Verenigde Koninkryk, Kanada, Nieu-Seeland en die Verenigde State van Amerika. Van der Westhuizens het kenmerkende rolle gespeel in elke fase van Suid-Afrikaanse geskiedenis, onder andere die Groot Trek, Eerste Vryheidsoorlog en die Tweede Vryheidsoorlog, asook veldslae in beide Wêreldoorloë. Die oorsprong van die familienaam begin met die stamvader Pieter Jansz van der Westhuisen wat gebore is in Brugge, wat destyds nog deel gevorm het aan die Nederlandse Koninkryk. Die eerste rekord van Pieter Jansz se aankoms in die Kaap is in 1662 as 'n soldaat vir die Oos-Indiese Kompanjie waar hy sy van verander het van Westhuijsen. Later werk hy ook as 'n kneg (‘Knecht’) vir Tieleman Hendricks tot in die laat 1660’s.